**Upravni odjel za turizam**

**Assessorato amministrativo al turismo**

**JAVNI POZIV ZA FINANCIRANJE PROJEKATA UDRUGA**

**KOJE DOPRINOSE RAZVOJU ZELENOG I INKLUZIVNOG TURIZMA,**

**TE SELEKTIVNIH TURISTIČKIH PROIZVODA**

**NA TURISTIČKI MANJE RAZVIJENIM PODRUČJIMA**

**ISTARSKE ŽUPANIJE ZA 2025. GODINU**

**Upute za prijavitelje**

**Datum objave Javnog poziva: 15.01.2025.**

**Rok za dostavu prijava: 15.02.2025.**

**SADRŽAJ**

1. OSNOVNE INFORMACIJE

1.1 Temelji za raspisivanje Javnog poziva

1.2 Cilj Javnog poziva i prioriteti za dodjelu sredstava

1.3 Planirani iznosi i ukupna vrijednost Javnog poziva

2. FORMALNI UVJETI JAVNOG POZIVA

2.1 Prihvatljivi prijavitelji

2.2 Prihvatljive aktivnosti koje će se financirati putem Javnog poziva

2.3 Prihvatljivi troškovi koji će se financirati putem Javnog poziva

2.4 Način prijave

*2.4.1 Sadržaj Opisnog obrasca*

*2.4.2 Sadržaj obrasca Proračuna*

*2.4.3 Slanje prijave*

2.5 Procjena prijava i donošenje odluke o dodjeli sredstava

3. POPIS NATJEČAJNE DOKUMENTACIJE

**1. OSNOVNE INFORMACIJE**

**1.1 TEMELJI ZA RASPISIVANJE JAVNOG POZIVA**

Udruge imaju važnu ulogu u povezivanju zajednice i javnih institucija te imaju snažan utjecaj na provođenje aktivnosti za korist zajednice. Stoga Istarska županija, Upravni odjel za turizam sufinancira projekte udruga od značaja za održivi razvoj turizma u skladu s Master planom turizma Istre za razdoblje 2015-2025. U svrhu dodjele financijskih sredstava osiguranih u Proračunu Istarske županije za 2025. godinu za navedene svrhe u skladu sa zakonskim odredbama Zakona o udrugama (Narodne novine br. 74/14, 70/17 i 98/19) i Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine br. 26/15 i 37/21), te Pravilnikom o financiranju programa i projekata od interesa za opće dobro koje provode udruge na području Istarske županije (Službene novine Istarske županije br. 6/24), objavljuje se Javni poziv za financiranje projekata udruga koje doprinose razvoju zelenog i inkluzivnog turizma, te selektivnih turističkih proizvoda na turistički manje razvijenim područjima Istarske županije za 2025. godinu.

**1.2 CILJ JAVNOG POZIVA I PRIORITETI ZA DODJELU SREDSTAVA**

Cilj ovog Javnog poziva je poticanje održivog razvoja Istarskog turizma odnosno ravnomjeran razvoj Istre, razvoj cjelogodišnjeg turizma, unaprjeđenje javne turističke infrastrukture i posebnih oblika turizma te očuvanje autohtonih vrijednosti, istarske tradicije, kulture i običaja. Prioriteti za dodjelu sredstava jesu:

**Prioritetno područje 1 – Razvoj zelenog turizma - eko-prijateljskog privatnog smještaja**

**Prioritetno područje 2 – Razvoj inkluzivnog turizma**

**Prioritetno područje 3 – Razvoj posebnih oblika turizma na turistički manje razvijenim područjima**

**1.3 PLANIRANI IZNOSI I UKUPNA VRIJEDNOST JAVNOG POZIVA**

Za financiranje projekata u okviru ovog Javnog poziva raspoloživ je iznos od 47.000,00 Eura (četrdesetisedamtisuća eura).

**Sredstva se dodjeljuju isključivo za provedbu projekata koji će se sufinancirati u intenzitetu od 50% do 100% ukupne vrijednosti projekta.** U slučaju djelomičnog sufinanciranja, prijavitelji su dužni osigurati preostalo sufinanciranje iz vlastitih sredstva, odnosno iz drugih (javnih ili privatnih) izvora financiranja.

Najniži i najviši iznos financijskih sredstava koji se može prijaviti i ugovoriti definirani su po pojedinom prioritetnom području kako slijedi:

|  |  |  |  |  |  |
| --- | --- | --- | --- | --- | --- |
| Prioritetno područje | Najniži iznos sredstava u eurima | Najviši iznossredstava u eurima | Najmanji broj prijava koje će se financirati | Najveći broj prijava koje će se financirati | Ukupno raspoloživi iznos u eurima |
| 1. | Razvoj zelenog turizma - eko-prijateljskog privatnog smještaja | 3.500,00 | 7.000,00 | 1 | 2 | 7.000,00 |
| 2. | Razvoj inkluzivnog turizma | 5.000,00 | 10.000,00 | 2 | 4 | 20.000,00 |
| 3. | Razvoj posebnih oblika turizma na turistički manje razvijenim područjima | 5.000,00 | 10.000,00 | 2 | 4 | 20.000,00 |

**2. FORMALNI UVJETI JAVNOG POZIVA**

**2.1. PRIHVATLJIVI PRIJAVITELJI**

**Na ovaj Javni poziv se mogu prijaviti** **udruge čije djelovanje je vezano:**

* za razvoj zelenog turizma - eko-prijateljskog turističkog smještaja,
* za izjednačavanje mogućnosti osoba s invaliditetom (OSI),
* za razvoj posebnih oblika turizma na turistički manje razvijenim područjima, odnosno na području jedinica lokalne samouprave koje, prema važećem Indeksu turističke razvijenosti [www.iztzg.hr/hr/itr](http://www.iztzg.hr/hr/itr) na dan objave ovog Javnog poziva spadaju u II. ili III. kategoriju razvijenosti, te na kojem području je, prema podacima iz sustava eVisitor, u 2024. godini ostvareno manje od 50.000 dolazaka i manje od 500.000 noćenja.

**Pravo podnošenja prijave** imaju udruge koje:

* su upisane u Registar udruga Republike Hrvatske,
* su registrirane kao udruge ili udruge udružene u savez, mrežu, koordinaciju ili drugi oblik udruženja,
* su neprofitne organizacije koje su utvrđene Uredbom i čija temeljna svrha nije stjecanje dobiti,
* su se svojim statutom opredijelile za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom,
* projekt koji prijave na javni poziv Županije, bude ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba Županije definiranih razvojnim i strateškim dokumentima, odnosno uvjetima svakog pojedinog Javnog poziva,
* su uredno ispunile obveze iz svih prethodno sklopljenih ugovora o financiranju iz proračuna Istarske županije i drugih javnih izvora,
* nemaju dugovanja s osnova plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu, proračunu Županije i proračunu jedinice lokalne samouprave,
* ukoliko se protiv Korisnika, odnosno osobe ovlaštene za zastupanje i voditelja projekta ne vodi kazneni postupak i nije pravomoćno osuđen za prekršaje i kaznena djela definirana Uredbom,
* općim aktom imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima,
* imaju utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladan način),
* imaju zadovoljavajuće organizacijske kapacitete i ljudske resurse za provedbu projekata, programa javnih potreba, javnih ovlasti, odnosno pružanje socijalnih usluga,
* imaju uređen sustav prikupljanja članarina.

**Pravo prijave na Javni poziv nemaju:**

* ogranci, podružnice i slični ustrojbeni oblici udruga koji nisu registrirani sukladno Zakonu o udrugama kao pravne osobe;
* udruge koje nisu upisane u Registar neprofitnih organizacija;
* udruge koje ne djeluju na području održivog razvoja turizma i ne potiču razvoj turističkog sektora na području Istarske županije;
* udruge koje se nenamjenski koristile dodijeljena sredstva odnosno udruge koje nisu ispunile ugovorne obveze iz ugovora o dodjeli financijskih sredstava Istarske županije (nemaju pravo prijave sljedeće godine, računajući od godine u kojoj su provodile projekt);
* udruge koje su u stečaju;
* udruge koje nisu ispunile obveze vezane uz plaćanje doprinosa ili poreza;
* udruge čiji je jedan od osnivača politička stranka.

**Sufinancirati će se samo projekti koji će se provoditi tijekom 2025. godine.** **Svaki prijavitelj ima pravo na ovaj Javni poziv prijaviti najviše 1 (jedan) projekt na razdoblje provedbe do 31.12.2025. godine.**

Prijavitelj istovremeno može biti partner ili suradnik u drugoj prijavi na ovaj Javni poziv, uz uvjet da partneri zadovoljavaju kriterijima koji su propisani za prihvatljive prijavitelje. Na Javni poziv se ne mogu prijaviti aktivnosti koje se već u potpunosti financiraju iz proračunskih sredstava Istarske županije ili drugih javnih izvora.

**2.2. PRIHVATLJIVE AKTIVNOSTI KOJE ĆE SE FINANCIRATI PUTEM JAVNOG POZIVA**

Prihvatljive aktivnosti su:

**Prioritetno područje 1 – Razvoj zelenog turizma - eko-prijateljskog privatnog smještaja**

* Informiranje, promocija i osvješćivanje javnosti o važnosti primjene eko-prijateljskih praksi u okviru privatnog smještaja (ekološka gradnja, organski uzgoj, štednja energenata i vode, korištenje obnovljivih izvora energije, korištenje eko sredstava za pranje i čišćenje i dr.),
* Edukacija i prezentiranje primjera dobre prakse eko-prijateljskog privatnog smještaja.

**Prioritetno područje 2 – Razvoj inkluzivnog turizma**

* Informiranje dionika u turizmu o mogućnostima, značaju i potencijalima uvođenja pristupačnosti i prilagođavanja turističke ponude potrebama osoba s invaliditetom,
* Edukacija i osposobljavanje djelatnika u turizmu, prvenstveno onih koji rade u direktnom kontaktu s gostima, na temu ophođenja i brige o osobama s invaliditetom,
* Edukacija i osposobljavanje osoba s invaliditetom za rad u turizmu i ugostiteljstvu,
* Pružanje tehničke i stručne potpore dionicima iz turističkog sektora za osiguranje pristupačnosti osobama s invaliditetom.

**Prioritetno područje 3 – Razvoj posebnih oblika turizma na turistički manje razvijenim područjima:**

* Razvoj turističkih proizvoda u okviru aktivnog, outdoor i sportskog turizma, izletničkog, kulturnog i vjerskog turizma, eno-gastronomskog i drugih posebnih oblika turizma koji su povezani s redovnom djelatnošću udruge,
* Uređenje i opremanje javne ili druge turističke infrastrukture koju udruga koristi u okviru obavljanja svoje djelatnosti za potrebe turizma.

**Popis aktivnosti nije konačan, te će se odgovarajuće aktivnosti koje doprinose ostvarenju cilja Javnog poziva, a koje nisu prethodno spomenute, također uzeti u obzir za financiranje. O prihvatljivosti aktivnosti odlučuje Stručno povjerenstvo.**

Pri provedbi projektnih aktivnosti prijavitelj mora osigurati poštovanje načela jednakih mogućnosti, ravnopravnosti spolova i nediskriminacije te razvijati aktivnosti u skladu s potrebama u zajednici.

Prilikom provedbe projekta, korisnik je dužan na svim informativnim, propagandnim, tiskanim, video i drugim materijalima vezanim uz projekt **istaknuti logotip i naziv Istarska županija – Regione Istriana, kao instituciju koja sufinancira projekt**, te je dužan dati suglasnost Županiji da koristi i objavljuje navedene materijale.

**2.3. PRIHVATLJIVI TROŠKOVI KOJI ĆE SE FINANCIRATI PUTEM JAVNOG POZIVA**

Sredstvima ovog Javnog poziva mogu se financirati samo stvarni i prihvatljivi troškovi, nastali provođenjem projekta u vremenskom razdoblju naznačenom u ovim Uputama. Prilikom procjene projekta ocjenjivat će se potreba naznačenih troškova u odnosu na predviđene aktivnosti kao i realnost visine navedenih troškova.

Pod **Prihvatljivim** **izravnim troškovima** podrazumijevaju se **troškovi koji su neposredno povezani uz provedbu pojedinih aktivnosti predloženog projekta**, i to isključivo sljedeći troškovi:

* **troškovi nabavke robe i opreme** nužne za provedbu projekta koja mora biti specificirana po količini, vrsti i iznosu,
* **grafičke usluge** (grafička priprema, usluge tiskanja letaka, brošura, časopisa, edukativnih i promidžbenih materijala i sl. pri čemu treba navesti vrstu i namjenu usluge, količinu, jedinične cijene),
* **usluge promidžbe** (televizijske i radijske prezentacije, izrada internetskih stranica projekta, obavijesti u tiskovinama, promidžbeni materijal i sl. pri čemu je potrebno navesti vrstu promidžbe, trajanje i cijenu usluge),
* **troškove plaća i naknada** voditeljima projekta, izvoditeljima iz udruge i/ili vanjskim suradnicima koji sudjeluju u provedbi projekta (ugovor o autorskom djelu i honorar, ugovor o djelu, ugovor o djelu redovitog studenta, ugovor o radu) pri čemu treba navesti ime i prezime osobe koja će biti angažirana, njezine stručne kompetencije, broj mjeseci i mjesečni bruto iznos naknade.
* **troškovi uređenja, opremanja i označavanja** biciklističkih, pješačkih, planinarskih, poučnih i drugih tematskih staza, izletišta, penjališta, vidikovaca, špilja, i drugih zanimljivih mjesta (point of interest), zatim muzeja, tematskih kuća.
* **ostali troškovi** koji su izravno vezani za provedbu aktivnosti projekta.

**Prihvatljivi troškovi za plaće i naknade ne smiju premašiti 30% proračuna projekta.**

Pod **neizravnim troškovima** podrazumijevaju se troškovi koji nisu izravno povezani s provedbom projekta, ali neizravno pridonose postizanju njegovih ciljeva pri čemu i ovi troškovi trebaju biti specificirani i obrazloženi. **Prihvatljivi neizravni troškovi** su:

* **izdaci za prijevoz i smještaj** (pri čemu je potrebno specificirati broj osoba, odredište, učestalost i svrhu putovanja te vrstu javnog prijevoza, vrstu smještaja i broj noćenja),
* **troškovi komunikacije** (troškovi telefona, interneta i sl.) koji moraju biti specificirani,
* **fotokopiranje, uredski materijal, poštarine**,
* **ostali neizravni troškovi** koji doprinose postizanju ciljeva projekta.

**Prihvatljivi neizravni troškovi ne smiju premašiti 20% proračuna projekta.**

N**eprihvatljivi troškovi** su:

* kupnja, izgradnja ili adaptacija nekretnina ili kupnja pokretnina,
* ulaganja u kapital ili kreditna ulaganja, jamstveni fondovi,
* troškovi kamata na dug,
* kazne, financijske globe i troškovi sudskih sporova,
* troškovi organizacije i nastupa na sajmovima i manifestacijama,
* troškovi reprezentacije vezani uz organizaciju projektnih aktivnosti,
* doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu,
* bankovne pristojbe za otvaranje i vođenje računa, naknade za financijske transfere i druge pristojbe u potpunosti financijske prirode,
* troškovi koji su već bili financirani iz javnih izvora odnosno troškovi koji se u razdoblju provedbe projekta financiraju iz drugih izvora,
* doprinosi u naravi: nefinancijski doprinosi (robe ili usluge) od trećih strana koji ne obuhvaćaju izdatke za Korisnika,
* troškovi koji nisu predviđeni Ugovorom,
* donacije u dobrotvorne svrhe,
* zajmovi drugim organizacijama ili pojedincima,
* drugi troškovi koji nisu neposredno povezani sa sadržajem, provedbom i ciljevima projekta.

**2.4. NAČIN PRIJAVE**

Prijava se smatra potpunom ukoliko sadrži sve prijavne obrasce i obvezne priloge kako je zahtijevano u Javnom pozivu na dostavu projektnih prijedloga i natječajnoj dokumentaciji. Sve stavke prijavnog obrasca moraju biti u potpunosti popunjene, osim ukoliko određena stavka nije primjenjiva za udrugu.

**Obavezna dokumentacija:**

1. Ispunjen, potpisan (od ovlaštene osobe) i ovjeren obrazac opisa projekta (pečatom udruge),
2. Ispunjen, potpisan (od ovlaštene osobe) i ovjeren obrazac proračuna projekta (pečatom udruge),
3. Preslika izvoda o registraciji udruge iz Registra udruga RH ili drugog odgovarajućeg registra, ne starija od 3 (tri) mjeseca, (može ga zamijeniti i ispis elektronske stranice sa svim podacima udruge iz registra)
4. Preslika Izvatka iz Registra neprofitnih organizacija (može ga zamijeniti i ispis elektronske stranice sa svim podacima organizacije iz registra)
5. Preslika ovjerenog važećeg statuta prijavitelja
6. Financijski izvještaj udruge – ukoliko nije dostupan u elektroničkoj bazi podataka:
	* za obveznike dvojnog knjigovodstva: preslika godišnjeg Izvještaja o prihodima i rashodima, Bilanca i Bilješke uz financijske izvještaje za 2024. godinu
	* za obveznike jednostavnog knjigovodstva: odluka o vođenju jednostavnog knjigovodstva i primjeni novčanog računovodstvenog načela usvojena od zakonskog zastupnika podnositelja i Godišnji financijski izvještaj o primicima i izdacima za 2024. godinu,
7. Potpisana izjava o nepostojanju dvostrukog financiranja.
8. Sporazum o partnerstvu (ukoliko se projekt provodi u partnerstvu sa drugim udrugama)

**Neobavezna dokumentacija:** izvodi iz novinskih članaka, publikacija, fotografije, nagrade i sl., kao dokaz dosadašnjih aktivnosti i realiziranih sličnih projekata.

Udruga kojoj će biti odobreno financiranje prije potpisa ugovora morati će dostaviti slijedeće dokumente:

1. Uvjerenje nadležnog suda da se ne vodi kazneni postupak protiv osobe ovlaštene za zastupanje udruge i voditelja projekta, ne starije od 6 mjeseci od dana objave Javnog poziva;
2. Potvrda Ministarstva financija/Porezne uprave o stanju javnog dugovanja za prijavitelja i partnere, ne starija od 30 dana od dana objave Javnog poziva.

**2.4.1 Sadržaj Opisnog obrasca**

Opisni obrazac projekta dio je obvezne dokumentacije. Popunjava se na hrvatskom jeziku i sadrži podatke o prijavitelju, partnerima te sadržaju projekta koji se predlaže za financiranje.

Obrazac je potrebno ispuniti na računalu. Rukom ispisani obrasci u potpunosti ili djelomično neće se uzeti u razmatranje.

**2.4.2 Sadržaj obrasca Proračuna**

Obrazac Proračuna dio je obvezne dokumentacije. Sadrži podatke o svim izravnim i neizravnim troškovima projekta, kao i o bespovratnim sredstvima koja se traže od davatelja.

Prijava u kojima nedostaje obrazac Proračuna neće biti uzeta u razmatranje, kao ni prijava u kojoj obrazac Proračuna nije u potpunosti ispunjen.

Obrazac je potrebno ispuniti na računalu. Rukom ispisani obrasci neće se uzeti u razmatranje.

**2.4.3 Slanje prijave**

Obvezne obrasce i propisanu dokumentaciju šalje se u elektroničkom obliku na adresu elektroničke pošte turizam@istra-istria.hr.

**Prijava sadržava obvezne obrasce vlastoručno potpisane od strane ovlaštene osobe podnositelja zahtjeva i voditelja projekta i ovjerene službenim pečatom organizacije.**

**Rok za podnošenje prijedloga projekata je 30 dana od dana objave Javnog poziva, odnosno do 15. veljače 2025. godine.**

Sve prijave poslane ili dostavljene izvan roka neće biti uzete u razmatranje.

Sva pitanja vezana uz ovaj Javni poziv mogu se postaviti isključivo elektroničkim putem, slanjem upita na adresu elektroničke pošte turizam@istra-istria.hr, najkasnije 7 dana prije isteka Javnog poziva.

Odgovori na pojedine upite u najkraćem mogućem roku poslat će se izravno na e-mail adrese onih koji su pitanja postavili.

Za sva pitanja koja nisu definirana Javnim pozivom i Uputama za prijavitelje relevantna je Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine br. 26/15 i 37/21),

**2.5 PROCJENA PRIJAVA I DONOŠENJE ODLUKE O DODJELI SREDSTAVA**

Sve pristigle i zaprimljene prijave proći će kroz sljedeću proceduru:

**(A) PREGLED PRIJAVA U ODNOSU NA PROPISANE UVJETE JAVNOG POZIVA**

Davatelj financijskih sredstava ustrojava posebno tijelo za provjeru propisanih uvjeta Javnog poziva, odnosno povjerenstvo za pripremu i provedbu postupka te provjeru ispunjavanja propisanih (formalnih) uvjeta Javnog poziva (dalje: Tehničko povjerenstvo). Tehničko povjerenstvo provjerava slijedeće:

* evidentira prijave i svakoj prijavi dodjeljuje evidencijski ili urudžbeni broj,
* utvrđuje da li je prijava dostavljena na pravi javni poziv i u zadanom roku,
* utvrđuje da li su dostavljeni, potpisani i ovjereni svi obvezni obrasci i ostali obvezni prilozi utvrđeni javnim pozivom,
* utvrđuje da li je zatraženi iznos sredstava unutar financijskih pragova postavljenih u javnom pozivu,
* utvrđuje da li je lokacija provedbe projekta prihvatljiva,
* utvrđuje da li su prijavitelj i partner prihvatljivi sukladno uputama za prijavitelje javnog poziva,
* utvrđuje da li su ispunjeni ostali formalni uvjeti javnog poziva.

Nakon provjere svih pristiglih i zaprimljenih prijava u odnosu na propisane uvjete Javnog poziva, Tehničko povjerenstvo izrađuje popis svih prijavitelja koji su zadovoljili propisane uvjete, čije se prijave stoga upućuju na procjenu kvalitete, kao i popis svih prijavitelja koji nisu zadovoljili propisane uvjete Javnog poziva.

Ukoliko prijave imaju manje nedostatke koji ne utječu na sadržaj bitan za ocjenjivanje prijave, davatelj financijskih sredstava na prijedlog Tehničkog povjerenstva može zatražiti naknadno dopunjavanje, odnosno ispravljanje prijave potrebnim podacima i prilozima u roku 8 dana

Davatelj će pisanim putem obavijestiti sve prijavitelje koji nisu zadovoljili propisane uvjete o razlozima odbijanja njihove prijave. Prigovor na administrativni postupak moguće je izjaviti u roku 8 dana od dana primitka obavijesti.

**(B) PROCJENA PRIJAVA KOJE SU ZADOVOLJILE PROPISANE UVJETE JAVNOG POZIVA**

Davatelj financijskih sredstava ustrojava povjerenstvo za procjenu prijava (dalje: Stručno povjerenstvo) koje se sastoji od 3 člana. Svaka pristigla i zaprimljena prijava koja je prošla provjeru propisanih uvjeta Javnog poziva ocjenjuje se temeljem obrasca za procjenu kvalitete prijave.

Temeljem provedene procjene prijava koje su zadovoljile propisane uvjete Javnog poziva, Stručno Povjerenstvo će sastaviti privremenu listu odabranih projekata prema bodovima koje su postigli u procesu procjene. Privremena lista sastoji se od prijava rangiranih prema broju bodova, čiji zatraženi iznos zajedno ne premašuje ukupni planirani iznos javnog poziva. Uz privremenu listu, temeljem bodova koje su ostvarile tijekom procjene, Stručno povjerenstvo će sastaviti i rezervnu listu odabranih projekata za dodjelu sredstava.

**Za pojedini projekt se može dobiti najviše 100 bodova. Prijavljeni projekt mora ostvariti minimalno 50 bodova kako bi mogao ostvariti pravo na rangiranje na bodovnoj listi.**

**Kriteriji za odabir odnosno dodjelu sredstava za projekt su slijedeći:**

* **kvaliteta i relevantnost prijave**: usklađenost s ciljevima i načelima postavljenim u Javnom pozivu sukladno strateškim dokumentima Županije; definiranje ciljnih skupina i krajnjih korisnika, izvedivost, očekivani rezultati i učinci **– do 30 bodova;**
* **inovativnost i originalnost projekta:** (primjena najboljih praksi u odgovarajućem području), s time da će se nastojati izbjegavati financiranje istovrsnih projekata predloženih od strane različitih prijavitelja **– do 20 bodova;**
* **procjena proračuna projekta** (realnost, učinkovitost, razrađenost i povezanost s aktivnostima, korisnicima i rezultatima koji se očekuju, vlastiti doprinos podnositelja prijave, sufinanciranje iz drugih izvora, dokumentiranost pojedinih stavki proračuna) – **do 20 bodova;**
* **postojanje upravljačkog i stručnog kapaciteta** za provođenje planiranih aktivnosti projekta, te **procjena dosadašnjeg iskustva** podnositelja prijave u provedbi istog ili sličnog projekta – **do 10 bodova;**
* rezultati realizacije projekta u skladu sa stvarnim potrebama u zajednici u kojoj se provodi – **do 10 bodova**;
* jasno definiran i realno dostižan cilj projekta te jasno definirani korisnici projekta – **do 5 bodova;**
* dosadašnja priznanja (domaća i međunarodna) – **do 5 bodova**.

**(C) DOSTAVA DODATNE DOKUMENTACIJE, UGOVARANJE I ISPLATA**

Kako bi se izbjegli dodatni nepotrebni troškovi prilikom prijave na Javni poziv, davatelj financijskih sredstava tražit će dodatnu dokumentaciju isključivo od onih prijavitelja koji su temeljem postupka procjene prijava ušli na Privremenu listu odabranih projekata za dodjelu sredstava. Dodatna dokumentacija:

1. uvjerenje nadležnog suda da se ne vodi kazneni postupak protiv osobe ovlaštene za zastupanje udruge i voditelja projekta, ne starije od 6 mjeseci od dana objave Javnog poziva;
2. potvrda porezne uprave, ne starija od 30 dana od dana objave Javnog poziva.

Ukoliko prijavitelj ne dostavi traženu dodatnu dokumentaciju u roku 15 dana, njegova prijava će se odbaciti kao nevažeća.

Ukoliko se provjerom dodatne dokumentacije ustanovi da neki od prijavitelja ne ispunjava tražene uvjete Javnog poziva, njegova prijava neće se razmatrati za postupak ugovaranja.

Prije konačnog potpisivanja ugovora s korisnikom sredstava, a temeljem procjene Stručnog Povjerenstva, davatelj može tražiti reviziju obrasca proračuna kako bi procijenjeni troškovi odgovarali realnim troškovima u odnosu na predložene aktivnosti.

Rezervna lista odabranih projekata za dodjelu sredstava aktivirat će se prema redoslijedu ostvarenih bodova prilikom procjene ukoliko, nakon provjere dodatne dokumentacije i procesa revizije proračunskih obrazaca, ostane dovoljno sredstava za ugovaranje dodatnih projekata.

Nakon provjere dostavljene dokumentacije, Stručno Povjerenstvo predlaže konačnu listu odabranih projekata za dodjelu sredstava na odlučivanje Županu Istarske županije.

Svi prijavitelji, čije su prijave ušle u postupak procjene, biti će obaviješteni o donesenoj Odluci o dodjeli financijskih sredstava projektima u sklopu Javnog poziva. Sa prijaviteljima kojima su odobrena financijska sredstva Županija će potpisati Ugovor o su(financiranju) u roku od 30 dana od dana donošenja odluke.

**Korisnicima će se financijska sredstva isplatiti u dva obroka. Prvi obrok u visini od 50% dodijeljene potpore isplatiti će se po potpisivanju ugovora, dok će se ostatak isplatiti nakon dostave izvješća, a najkasnije do 15. prosinca 2025. godine.**

**Korisnici su dužni podnijeti opisni i financijski izvještaj o provedbi projekta najkasnije do 15. studenog 2025. godine, te završni izvještaj u roku od 30 dana od završetka provedbe projekta, a najkasnije do 30. siječnja 2026. godine. Svi izvještaji se predaju u elektroničkom obliku** **na adresu elektroničke pošte** **turizam@istra-istria.hr****.**

**Zabranjeno je dvostruko financiranje** kada su u pitanju iste aktivnosti koje se provode na istom području u istom vremenskom periodu i za iste korisnike, osim ako se ne radi o koordiniranom sufinanciranju iz više različitih izvora. Podnositelj prijave dužan je popuniti i potpisati obrazac kojim daje pisanu izjavu pod materijalnom i kaznenom odgovornošću o nepostojanju dvostrukog financiranja.

**Zabranjeno je podugovaranje** provedbe planiranih aktivnosti.

Udruge kojima nisu odobrena financijska sredstva mogu izvršiti uvid u zbirnu ocjenu njihovog projekta. Zahtjev za naknadnim uvidom dostavlja se davatelju financijskih sredstava elektroničkim ili pisanim putem.

Udruge kojima nisu odobrena financijska sredstva imaju pravo podnijeti prigovor na administrativni postupak u roku 8 (osam) dana od dana primitka obavijesti.

1. **POPIS NATJEČAJNE DOKUMENTACIJE**
2. Pravilnik o financiranju programa i projekata od interesa za opće dobro koje provode udruge na području Istarske županije
3. Upute za prijavitelje
4. Obrasci za prijavu projekta:
	1. Obrazac opisa projekta
	2. Obrazac proračuna projekta
5. Popis priloga koji se prilažu prijavi
6. Obrazac za procjenu kvalitete projekta
7. Obrazac izjave o nepostojanju dvostrukog financiranja
8. Obrazac ugovora o financiranju projekta
9. Obrasci za izvještavanje:
10. Obrasci opisnog izvještaja provedbe projekta
11. Obrasci financijskog izvještaja provedbe projekta
12. Ogledni obrazac Sporazuma o partnerstvu